Morten Bødskov (S), 2012-02-03:
Tak for det, formand.
Regeringen betragter genopdragelsesrejser og andre æresrelaterede konflikter med stor alvor.
Det skal der ikke herske nogen som helst tvivl om.
En genopdragelsesrejse har meget alvorlige konsekvenser for det enkelte barn, og vi skal som samfund gøre, hvad vi kan for at forhindre, at børn bliver udsat for den slags overgreb.
Men vi skal bruge de rigtige midler.
Det skal være midler, der virker og har en effekt.
For mig at se handler det om at sætte ind, før et barn bliver sendt af sted på genopdragelsesrejse.
Vi skal derfor styrke den integrationsmæssige og forebyggende indsats.
Deri ligger bl.a., at vi skal arbejde for en holdningsændring hos forældrene.
De skal ikke straffe deres børn for at være blevet – i gåseøjne – for danske ved at sende dem på genopdragelsesrejser.
Regeringen arbejder for at styrke indsatsen mod æresrelaterede konflikter, og det omfatter som sagt også genopdragelsesrejser.
Det fremgår således af regeringsgrundlaget, at regeringen vil udarbejde en national strategi mod æresrelaterede konflikter, og det er blevet fulgt op med en satspuljeaftale på 24 mio. kr. over de næste 4 år til lige nøjagtig denne strategi.
Arbejdet med strategien er sat i gang.
En af overskrifterne i strategien handler netop om genopdragelsesrejser, og arbejdsgruppen vil bl.a. se på muligheden for at styrke samarbejdet med oprindelseslandet og på, hvordan der kan tilrettelægges en informationsindsats både over for børnene, de unge, deres forældre og skolerne, så vi altså kan styrke forebyggelsen af genopdragelsesrejser.
Vi er desuden i gang med at udvikle skræddersyede kurser til kommunale frontmedarbejdere om håndteringen af æresrelaterede konflikter.
På samme måde skal børnene og de unge vide, hvor de skal gå hen, hvis de er bange for at blive sendt på en genopdragelsesrejse.
Alle disse forhold vil vi adressere i den nationale strategi mod æresrelaterede konflikter.
Med det beslutningsforslag, der er til behandling lige nu i salen, ønsker forslagsstillerne, at det skal have udlændingeretlige konsekvenser for de forældre, der sender deres børn på genopdragelsesrejse.
Udlændingeloven indeholder således regler om bortfald af en opholdstilladelse, hvis et barn ikke opholder sig her i landet.
Dertil kommer, at det kan have økonomiske konsekvenser for forældrene, hvis et barn opholder sig i udlandet.
Det er jo således en betingelse for at modtage økonomisk hjælp f.eks. i form af børne- og ungeydelse til børnene, at børnene faktisk opholder sig fysisk her i landet.
Jeg kan sådan set godt forstå logikken bag beslutningsforslaget, men jeg tror ikke, at det i den virkelige verden vil virke som et effektivt værn mod genopdragelsesrejser.
Det har som nævnt allerede alvorlige konsekvenser for forældrene, hvis et barn sendes på genopdragelsesrejse.
Vi skal endvidere varetage barnets tarv.
I nogle tilfælde, hvor barnet f.eks. har levet hele sit liv her i landet, kan det være bedst for barnet at komme tilbage til landet.
Det giver udlændingeloven allerede mulighed for, og i så fald giver det ikke mening at inddrage forældrenes opholdstilladelse.
Der kan f.eks. være tale om forældre, der er danske statsborgere, eller som har boet her i landet i mange år og f.eks. har andre børn.
Det betyder, at der enten ikke er nogen opholdstilladelse at inddrage, eller at det er meget svært at inddrage den.
En gennemførelse af forslaget vil også give anledning til alvorlig tvivl i forhold til Danmarks internationale forpligtelser.
Det vil efter min opfattelse således som oftest være uproportionalt at inddrage en ansvarlig forældres tidsubegrænsede opholdstilladelse alene med henvisning til, at denne har truffet en muligvis uhensigtsmæssig, men dog lovlig beslutning for et af sine børn.
Der vil således under alle omstændigheder ikke kunne være tale om en automatisk sanktion som den foreslåede.
Inddragelsen af en forældres opholdstilladelse vil ikke kunne ske uden en konkret vurdering af, om dette vil være foreneligt med forældrenes ret til respekt for deres families liv og privatliv, således som det følger af den europæiske menneskerettighedskonventions artikel 8, herunder i lyset af forældrenes tilknytning til Danmark og herboende personer.
Forældrene vil endvidere ikke kunne blive mødt med et sådant indgreb, hvis de måtte være flygtninge.
Det følger af den europæiske menneskerettighedskonventions artikel 3 og FN's flygtningekonvention.
Regeringen kan derfor ikke støtte forslaget.